## La Generalitat i Seprona llancen una campanya d’inspecció a gestors de residus plàstics per a frenar la competència deslleial i les pràctiques il·legals

*** La campanya es desenrotllarà entre el 15 de juny i el 15 d’octubre**

La Conselleria de Medi Ambient, Infraestructures i Territori ha anunciat l’inici d’una campanya d’inspeccions a gestors de residus plàstics en la Comunitat Valenciana, que es desenrotllarà entre el 15 de juny i el 15 d’octubre de 2025. Lcobjectiu d’esta actuació és intensificar el control sobre la gestió d’este tipus de residus, previndre pràctiques il·legals i protegir els operadors que actuen d’acord a la llei.

La campanya es durà a terme en col·laboració amb el Servici de Protecció de la Naturalesa (Seprona) de la Guàrdia Civil, en el marc del conveni de col·laboració firmat entre la Generalitat i el Ministeri de l’Interior per a la protecció mediambiental, agrícola i pesquera en la Comunitat Valenciana. Este acord permet coordinar actuacions conjuntes, compartir informació i reforçar la vigilància sobre activitats que puguen suposar un risc per al medi ambient.

Segons ha destacat el director general de Qualitat i Educació Ambiental, Jorge Blanco, “la gestió de residus plàstics ha de dur-se a terme amb totes les garanties legals i ambientals. Esta campanya busca erradicar la competència deslleial i protegir tant l’entorn com les empreses que complixen amb la normativa”.

Durant les inspeccions es controlaran aspectes clau com les autoritzacions de gestors de residus plàstics, l’emmagatzematge de residus plàstics sense autorització i la falta de traçabilitat en l’entrega a gestors autoritzats.

Les sancions per infraccions greus poden arribar als 100.000 euros, a més de l’obligació de retirar els residus i restaurar l’entorn afectat. En algunes inspeccions recents s’han detectat instal·lacions amb milers de tones de residus plàstics sense mesures de seguretat ni control ambiental.

Blanco ha assenyalat que des de la Conselleria es recorda que “tota activitat de gestió de residus plàstics ha de tindre l’autorització corresponent i estar degudament registrada”. Així mateix, fa una “crida a la ciutadania perquè col·labore denunciant situacions irregulars a través dels canals oficials, i així es contribuïx a protegir l’entorn i garantir una gestió responsable dels residus”.

Fecha: 12/06/2025